Suomalaiset Tesla Model 3:n varauksenhaltijat pääsevät nostattamaan autokuumetta joululomansa aikana, sillä Tesla julkaisi odotetun uutuusmallinsa Suomen hinnat Long Range- ja Performance-malliversioiden osalta. Edullisempi lyhyemmän toimintasäteen malli saapuu markkinoille vasta myöhemmin.

Long Range -Tesla Model 3:n hinnat alkavat 60 500 eurosta ja tehokkaamman Performance-mallin 70 700 eurosta. Ensimmäisten ennakkovaraajien Tesla Club Finlandin -Facebook-ryhmään lataamien kuvien perusteella Performance-malli kaikilla herkuilla maksaisi 84 004 euroa. Lisävarusteista esimerkiksi parannettu Autopilot maksaa 5 400 euroa, mustavalkoinen premium-sisustus 1 100 euroa ja punainen monikerrosväri 2 700 euroa.

Long Range -mallin WLTP-mittaustavan mukaiseksi toimintamatkaksi kerrotaan 544 kilometriä, ja auto on aina nelivetoinen. Myös tehokkaampi Performance-malli saavuttaa 530 kilometri WLTP-toimintamatkan.

Model 3 Performance on luokkansa nopein auto, joka pystyy saavuttamaan 0-100 km/h 3,5 sekunnissa.

Autossa on lähes täydellinen 50/50-painojakauma. Rata-ajoa silmällä pitäen Performance-malliin on ohjelmoitu erityinen Track Mode, joka vaatii videoiden perusteella myös vierailuja rengasliikkeeseen.

Perusmallin Tesla Model 3 ei ole hidas menijä sekään. Kahdella sähkömoottorilla toteutetun nelivedon myötä Model 3 kiihtyy 4,8 sekunnissa nollasta sataan.

Osalle ennakkovaraajista nyt julkaistut hinnat lienevät pettymys, sillä varsinaiseksi koko kansan Teslaksi yli 60 000 euron autoa ei voi vielä kuvailla. Tulossa oleva lyhyen toimintamatkan Model 3, jossa on vain yksi sähkömoottori, tulee kuitenkin laskemaan hinnaston lähtötasoa lähitulevaisuudessa. Performance-mallin 70 700 euron hinta tulee myös suhteuttaa auton suorituskykyyn, joka yltää esimerkiksi lähes BMW M5 -urheiluauton kiihtyvyyslukuihin (3,4 s. nollasta sataan). Kesällä koeajamamme M5 maksoi 229 000 euroa.

Lisää Model 3:n ominaisuuksista voit lukea marraskuisesta tutustumisestamme autoon.

Teksti ja kuva: Teemu Granström